นายแน่มั่ก
... ฟ้าใส
11 ส.ค. 2554

... ฟ้าใส
คึกๆ คักๆ ไม่ใช่งึกๆ งักๆ สำหรับตำแหน่งผู้ว่าการธนาคารแห่งประเทศไทย
ยังไม่ทันที่ “ธาริษา วัฒนเกส” ผู้ว่าการแบงก์ชาติคนปัจจุบันจะหมดวาระการดำรงตำแหน่งลง เพราะยังเหลือเวลาอีก 56 เดือน แต่ฝุ่นก็คลุ้งแล้ว
เนื่องเพราะตามกฎหมายใหม่ของแบงก์ชาตินั้น รมว.คลัง จะต้องแต่งตั้งกรรมการสรรหาขึ้นมา 1 ชุด ทำหน้าที่สรรหาผู้ที่มีความรู้ความสามารถมา 1 คน จากนั้นก็นำเสนอให้ครม. อนุมัติก่อนที่ผู้ว่าการคนเก่าจะหมดวาระลง 90 วัน
เพื่อให้ผู้ว่าการคนใหม่ได้มีการรับไม้ต่อจากผู้ว่าการคนเก่า นโยบายการเงิน และการกำกับดูแลสถาบันการเงินจะได้ไม่สะดุด
แต่ยังไม่ทันที่รมว.คลัง จะแต่งตั้งกรรมการสรรหา บรรดาคนที่หวังจะสไลด์เข้ามากุมหัวใจ “เงินทอง” ของประเทศก็วิ่งกันเท้าขวิด
ชริ ชริ...บางคนถึงขนาดสอบถาม ม.ร.ว.จัตุมงคล โสณกุล ประธานกรรมการแบงก์ชาติคนที่ปากกับใจตรงกันเป๊ะว่า ขอสมัครแข่งได้หรือไม่?
คริๆ บางคนมีตำแหน่งใหญ่เบ้อเริ่มเทิ่มในสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ถึงกับเนื้อเต้น ต่อสายตอระสับตะแล้ปแก๊ปถึงรองผู้ว่าการแบงก์ชาติ ผู้ช่วยผู้ว่าการแบงก์ชาติ เพื่อทาบทามให้มาดำรงตำแหน่งแทนตัวเองในก.ล.ต. เรียกเสียงซู้ดปากจากคนในวังบางขุนพรหมกันทั้งบาง...
ป้องปากซุบซิบซักถามกันว่า “เขามั่นใจขนาดนั้นเชียวรึคุณขา...”
ม่ายรุว่าเขาคนนั้นเป็นคราย ถึงกับบังอาจมองข้ามคนในอย่างน้อย 2 คน “อัจนา ไวความดี” และ “บัณฑิต นิจถาวร” รองผู้ว่าการแบงก์ชาติทั้งสองคนผู้มากความรู้ความสามารถปายได้ คริๆ
แต่ฝนฟ้าอากาศของเมืองไทยยามนี้เอาอะไรแน่ม่ายได้ เช้าร้อน เที่ยงหนาว เย็นฝนตก เอาแน่เอานอนม่ายได้ อีกทั้งวัตรปฏิบัติของวังบางขุนพรหมในห้วงเวลา 12 ปีที่ผ่านมาตำแหน่งนี้มี “คนนอก” เข้าเสียบตลอด
ไม่แน่งานนี้อาจมีคนจาก “ก.ล.ต.สภาพัฒน์กระทรวงพลังงาน” อาจโผล่มาชิงชัยก็ได้ใครจะไปรู้
ขึ้นอยู่กับคณะกรรมการสรรหา ตามกฎหมายซึ่งมีจำนวน 7 คน โดยมาจากอดีตปลัดกระทรวงการคลัง อดีตปลัดกระทรวงพาณิชย์ อดีตปลัดกระทรวงอุตสาหกรรม อดีตเลขาธิการสำนักงานคณะกรรมการกฤษฎีกา อดีตผู้อำนวยการสำนักงบประมาณ อดีตผู้อำนวยการสำนักงานเศรษฐกิจการคลัง และอดีตเลขาธิการสภาพัฒน์ ที่ กรณ์ จาติกวณิช รมว.คลัง แต่งตั้งขึ้นมาว่า จะคัดเลือกใครมาบ้าง
ไม่นานรู้หัวรู้ก้อย ...